छोरा समझदार था. पढ़ा, लिखा और धीरे-धीरे जंगल से हिल मिल गया. यह सब इतनी शाईस्तगी से हुआ कि धूर्जटि कुछ समझ पाते, तब तक राधे अपनी तेजी और हेल-मेल के नाते नामजद हो चुका था और उसके चौकोर सिर पर बीस हजार रुपये का ईनाम पड़ गया. घर छूट गया. कभी कांकेर के जंगल, कभी मैनपाट की पहाड़ी, कभी बस्तर, इन जगहों से आई कोई खबर उसकी मुँहबोली बहन बड़े गौर से पढ़ती. प्रेमपटु पतिदेव को इन जगहों की खबरें सुनाती. इससे धुर्जटि को फायदे होते थे.